Koreya Respublikasi kompaniyalari bilan erishilgan kelishuvlarni amalga oshirish chora-tadbirlari to‘g‘risida

Koreya Respublikasi kompaniyalari bilan o‘zaro foydali hamkorlikni yanada chuqurlashtirish, to‘g‘ridan to‘g‘ri xorijiy investitsiyalarni jalb qilish uchun qulay shart-sharoitlar yaratish, savdo-iqtisodiy aloqalarni kengaytirish, shuningdek, zamonaviy axborot-kommunikatsiya texnologiyalarini joriy etish maqsadida:
 1. Ma’lumot uchun qabul qilinsinki:
 a) 2018-yil 18 — 22-iyun kunlari Seul shahrida (Koreya Respublikasi) Koreya fond bozori ishtirokchilari uyushmasi (KOSDAQ), Koreya xalqaro savdo uyushmasi (KITA), Milliy agromadaniy kooperativlar federatsiyasi (Nonghyup), Koreyaning blokcheyn-tadbirkorlar uyushmasi va Koreyaning yirik kompaniyalari bilan muzokaralar o‘tkazildi;
 b) o‘tkazilgan muzokaralar yakunlari bo‘yicha quyidagilar to‘g‘risida kelishuvlarga erishildi:
 2018-yilning ikkinchi yarim yilligida Toshkent shahrida Koreya fond bozori ishtirokchilari uyushmasi (KOSDAQ) bilan hamkorlikda biznes-forum o‘tkazish;
 O‘zbekiston Respublikasi Prezidenti huzuridagi Loyiha boshqaruvi milliy agentligi va Koreya xalqaro savdo uyushmasi (KITA) o‘rtasida Strategik sheriklik to‘g‘risida bitim imzolash;
 O‘zbekiston Respublikasining qishloq xo‘jaligini rivojlantirishda ko‘maklashish va to‘g‘ridan to‘g‘ri investitsiyalarni amalga oshirish masalalarini muhokama qilish uchun Milliy agromadaniy kooperativlar federatsiyasi (Nonghyup) rahbariyatining tashrifi;
 O‘zbekiston Respublikasi Mudofaa vazirligining ayrim obyektlarini va sog‘liqni saqlash tizimini modernizatsiya qilish, Toshkent viloyatida bolalar ko‘ngilochar bog‘ini, Toshkent shahrida tijorat va turar joy ko‘chmas mulk obyektlarini qurish loyihalarini, energiya resurslarini hisobga olishning avtomatlashtirilgan tizimlarini joriy etish, hisobga olish asbob-uskunalari va ular uchun konsentratorlar ishlab chiqaradigan qo‘shma korxona tashkil etish bo‘yicha tajriba loyihalarini Koreya kompaniyalari bilan ro‘yobga chiqarish;
 v) O‘zbekiston Respublikasi Prezidenti huzuridagi Loyiha boshqaruvi milliy agentligi va Koreyaning blokcheyn-tadbirkorlar uyushmasi o‘rtasida O‘zbekiston Respublikasida blokcheyn texnologiyalarni joriy etishda Koreya tomonidan texnik ko‘mak berilishini nazarda tutadigan Hamkorlik to‘g‘risida bitim imzolandi.
 O‘zbekiston Respublikasi Prezidenti huzuridagi Loyiha boshqaruvi milliy agentligi ushbu bandda nazarda tutilgan tadbirlar va loyihalarni amalga oshirishga ko‘maklashishi belgilab qo‘yilsin.
 2. Ushbu qarorning 1-bandida ko‘rsatilgan loyihalarni amalga oshirish doirasida 2021-yil 1-iyulga qadar muddatga:
 bosh loyiha, pudrat va subpudrat tashkilotlari — loyiha-qidiruv va qurilish-montaj ishlarining bajarilayotgan hajmlari bo‘yicha barcha turdagi soliqlar va davlat maqsadli jamg‘armalariga majburiy ajratmalardan;
 buyurtmachi, bosh loyiha va pudrat tashkilotlari, ishlab chiqaruvchilar va subpudrat tashkilotlari tomonidan xarid qilinadigan tovarlar (ishlar, xizmatlar), jumladan xomashyo, materiallar, ehtiyot qismlar, butlovchi buyumlar va asbob-uskunalar — qo‘shilgan qiymat solig‘idan;
 belgilangan tartibda shakllantiriladigan ro‘yxat bo‘yicha buyurtmachi, bosh pudrat va subpudrat tashkilotlari tomonidan olib kelinadigan va respublikada ishlab chiqarilmaydigan tovarlar (ishlar, xizmatlar), jumladan xomashyo, materiallar, ehtiyot qismlar, butlovchi buyumlar va asbob-uskunalar — bojxona to‘lovlaridan (bojxonada rasmiylashtiruvi uchun yig‘imlar bundan mustasno) ozod etilsin.
 3. O‘zbekiston Respublikasi Tashqi ishlar vazirligi ushbu qarorning 1-bandida ko‘rsatilgan tadbirlarni o‘tkazish va loyihalarni amalga oshirish doirasida jalb etiladigan xorijlik mutaxassislarga O‘zbekiston Respublikasi Prezidenti huzuridagi Loyiha boshqaruvi milliy agentligining buyurtmanomalariga binoan konsullik va boshqa yig‘imlar undirilmasdan kirish vizalari rasmiylashtirilishini ta’minlasin.
 4. O‘zbekiston Respublikasi Ichki ishlar vazirligi ushbu qarorning 1-bandida ko‘rsatilgan tadbirlarni o‘tkazish va loyihalarni amalga oshirish doirasida jalb etiladigan xorijlik mutaxassislarga O‘zbekiston Respublikasi Prezidenti huzuridagi Loyiha boshqaruvi milliy agentligi buyurtmanomalariga binoan davlat boji undirilmasdan ko‘p martalik vizalar rasmiylashtirilishi, berilishi va uzaytirilishini, shuningdek, ularning vaqtincha turgan joyi bo‘yicha ro‘yxatga olinishi va uning muddati uzaytirilishini ta’minlasin.
 5. O‘zbekiston Respublikasi Bandlik va mehnat munosabatlari vazirligi O‘zbekiston Respublikasi Prezidenti huzuridagi Loyiha boshqaruvi milliy agentligi buyurtmanomalariga binoan ushbu qarorning 1-bandida ko‘rsatilgan loyihalarni amalga oshirish uchun respublikaga yuqori malakali xorijlik mutaxassislarni jalb qilish uchun ruxsatnomalar berilishini (uzaytirilishini), shuningdek, jalb etiladigan xorijlik mutaxassislarga O‘zbekiston Respublikasi hududida mehnat faoliyatini amalga oshirish huquqiga tasdiqnomalar berilishini (uzaytirilishini ) ta’minlasin.
 6. O‘zbekiston Respublikasi Moliya vazirligi, zaruratga ko‘ra, ushbu qarorning 1-bandida ko‘rsatilgan ijtimoiy loyihalarni amalga oshirish uchun jalb etiladigan xorijiy kreditlar va qarzlar bo‘yicha O‘zbekiston Respublikasi davlat kafolatlari berilishini ta’minlasin.
 7. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti huzuridagi Loyiha boshqaruvi milliy agentligi direktori Sh.M. Sadikov zimmasiga yuklansin.